
I.

Charakteristika

1. Úspešná lokalizácia a likvidácia požiaru vykonávaná hasením alebo ochladzovaním je podmienená najmä neprerušovanou dodávkou vody s potrebným prietokovým množstvom tak, aby bola zabezpečená optimálna intenzita hasiacej látky na plochu alebo front požiaru. Dodávka vody sa zabezpečuje 

a) cisternovými automobilovými striekačkami,

b) z vodných zdrojov na mieste zásahu (umelé vodné zdroje, napríklad vonkajší požiarny vodovod alebo požiarna nadrž, prírodné vodné zdroje - potok, rieka alebo jazero).

2. Zo vzdialenejších vodných zdrojov sa organizuje diaľková doprava vody týmito spôsobmi: 

a) doprava vody hadicovým vedením spravidla s použitím niekoľkých hasičských čerpadiel,

b) kyvadlová doprava vody s použitím cisternových automobilových striekačiek alebo iných cisterien,

c) kombinovaná doprava vody (kombináciou oboch predchádzajúcich spôsobov).

II.

Úlohy a postup činnosti
1. Po príjazde na miesto udalosti treba v rámci prieskumu zistiť stav a výdatnosť vodných zdrojov a možnosť ich využitia na zásah.

2.  Ak nie sú na mieste zásahu dostatočné vodné zdroje, treba organizovať diaľkovú dopravu vody. Na zabezpečenie diaľkovej dopravy vody veliteľ zásahu určí zodpovednú osobu, ktorá 

a) vykoná prieskum všetkých dostupných vodných zdrojov a dopravných ciest od vodných zdrojov k miestu zásahu v spolupráci s osobami, ktoré poznajú miestne podmienky (vlastník, užívateľ alebo správca), pričom berie do úvahy
1a.   požiadavky na množstvo dopravovanej vody,

2a.  výdatnosť vodného zdroja (objem vody alebo schopnosť dodávať určité prietokové množstvo vody) a jeho vzdialenosť od miesta zásahu,

3a.   prístupnosť vodného zdroja pre hasičskú techniku a nasávaciu výšku,

4a.   šírku a únosnosť komunikácií k zdroju vody a členitosť terénu,

           5a.   nevyhnutný čas na začatie diaľkovej dopravy vody,

6a.    množstvo síl a prostriedkov, ktoré sú k dispozícii,
      b)  navrhuje spôsob diaľkovej dopravy vody.

3. Pri diaľkovej doprave vody hadicovým vedením treba 
a)  aby sa na vodný zdroj hneď po príchode napojila prvá hasičská jednotka; pokiaľ je ich viac, napojí sa hasičská jednotka s najvýkonnejším čerpadlom,

b) vytvoriť hadicové vedenie po okraji komunikácie,

c) využiť podľa možnosti pri krížení hadicového vedenia s komunikáciou priepuste a mostíky pod komunikáciou alebo vytvoriť hadicové vedenie kolmo na komunikáciu, chrániť ho prejazdovými mostíkmi a zabezpečiť reguláciu dopravy,

d) využiť výškovú techniku a ďalšie vecné prostriedky na prekonávanie prírodných a umelých prekážok (trolejové vedenie alebo koľaje),

e) využiť pri krížení hadicového vedenia so železničnou traťou podľa možnosti priepuste a mostíky pod traťou, alebo ich podhrabať; v prípade koľají s trakčným vedením treba podhrabať koľajnice a hadice uložiť hlbšie a medzi koľajnicami ich prikryť vyhrabaným štrkom tak, aby sa zamedzilo vystreknutiu vody na trakčné vedenie v prípade prasknutia hadice; pri týchto prácach treba brať do úvahy nebezpečenstvo na železnici,

f) zaisťovať priebežne pri prekonávaní strmých prevýšení hadicové vedenie hadicovými držiakmi proti nadmernému ťahu na hadicové spojky a armatúry čerpadiel,

g) chrániť hadicové vedenie pretlakovým ventilom,

h) zabezpečiť náhradné čerpadlá a hadice.

4. Pri diaľkovej kyvadlovej doprave vody treba zabezpečiť 

a) jednosmernú dopravu po uzatvorených komunikáciách na zabezpečenie plynulosti dopravy,

b) dostatočne výkonné čerpadlo k vodnému zdroju na plnenie cisterien,

c) reguláciu dopravy,

d) priebežnú kontrolu stavu komunikácií, pretože ich zhoršujúci sa stav môže postupne predlžovať čas jazdy cisterien.

5. Pri všetkých spôsoboch diaľkovej dopravy vody treba zabezpečiť 

a) trvalé spojenie, najmä so strojníkmi, a chod čerpadiel,

b) dostatočnú zálohu síl a prostriedkov, pohonných látok, osvetlenie čerpadiel a čerpacích miest za predpokladu dlhšie trvajúceho zásahu,

c) príslušné organizačné podmienky na mieste zásahu vzhľadom na diaľkovú dopravu vody; v prípade kyvadlovej dopravy vody treba vytvoriť na mieste zásahu manipulačný priestor pre cisterny doplňujúce vodu,

d) neprerušovanú dodávku vody na miesto zásahu (napríklad vyrovnávacou cisternou alebo nádržou).

III.

Očakávané zvláštnosti

Pri organizovaní diaľkovej dopravy vody treba počítať s týmito komplikáciami: 

a)   neprehľadnosť terénu,

b)   nesprávny odhad výdatnosti vodného zdroja alebo jeho vzdialenosti,

c)   nedostatok spojovacích prostriedkov,

d)   nedostatok síl a prostriedkov,

e) nezodpovedné správanie sa ostatných účastníkov cestnej premávky a hustota cestnej premávky,

f) poruchy hasičskej techniky najmä po dlhšom čase prevádzky,

g) porušenie dopravného vedenia,

h) poškodenie nespevnených komunikácií,

i) zmena zjazdnosti komunikácií alebo ich neprejazdnosť,

j) náhla zmena a nepriaznivý vplyv klimatických podmienok.

